CELEX: 52018PC0727
Language: da
Date: 2018-11-05
Title: Forslag til RÅDETS GENNEMFØRELSESAFGØRELSE om ændring af gennemførelsesafgørelse 2010/99/EU om bemyndigelse af Republikken Litauen til at udvide anvendelsen af en foranstaltning, der fraviger artikel 193 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 5.11.2018
            COM(2018) 727 final
            2018/0376(NLE)
            Forslag til
            RÅDETS GENNEMFØRELSESAFGØRELSE
            om ændring af gennemførelsesafgørelse 2010/99/EU om bemyndigelse af Republikken Litauen til at udvide anvendelsen af en foranstaltning, der fraviger artikel 193 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (herefter "momsdirektivet"
                  1
               ) kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at undgå visse former for momsunddragelse eller momsundgåelse.
            
            
               Ved brev registreret i Kommissionen den 27. april 2018 anmodede Republikken Litauen om tilladelse til fortsat at anvende en foranstaltning, der fraviger momsdirektivets artikel 193, som fastsætter, hvem der er betalingspligtig for moms. Ved brev registreret i Kommissionen den 23. juli 2018 indsendte Republikken Litauen en rapport om anvendelsen af foranstaltningen. 
            
            
               I overensstemmelse med momsdirektivets artikel 395, stk. 2, underrettede Kommissionen ved brev af 16. august 2018 de øvrige medlemsstater om Republikken Litauens anmodning, med undtagelse af Spanien og Cypern, som blev underrettet ved brev af 17. august 2018. Ved brev af 20. august 2018 meddelte Kommissionen Republikken Litauen, at den rådede over alle nødvendige oplysninger for at kunne vurdere anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  I henhold til momsdirektivets artikel 193 er det som hovedregel den afgiftspligtige person, som foretager en levering af varer eller ydelser, der er betalingspligtig for momsen.
               
               
                  I henhold til momsdirektivets artikel 395 kan medlemsstaterne anvende foranstaltninger, der fraviger bestemmelserne i momsdirektivet, for at forenkle momsopkrævningen eller forhindre visse former for momsunddragelse eller momsundgåelse, hvis de er blevet godkendt af Rådet.
               
               
                  Republikken Litauen har anmodet om fortsat at anvende ordningen for omvendt betalingspligt ved levering af tømmer og ved levering af varer og tjenesteydelser foretaget af en afgiftspligtig person, der er genstand for en insolvens- eller omstruktureringsprocedure under retsligt tilsyn, dvs. at gøre den person, som modtager levering af disse varer eller tjenesteydelser, betalingspligtig for momsen.
               
            
            
               Republikken Litauens fravigelsesforanstaltning blev første gang tilladt ved Rådets beslutning 2006/388/EF af 15. maj 2006
                  2
                frem til den 31. december 2009 og blev efterfølgende forlænget ved Rådets gennemførelsesafgørelse 2010/99/EF af 16. februar 2010
                  3
                frem til den 31. december 2012, ved Rådets gennemførelsesafgørelse 2012/704/EU af 13. november 2012
                  4
                frem til den 31. december 2015 og ved Rådets gennemførelsesafgørelse (EU) 2015/2395 af 10. december 2015
                  5
                frem til den 31. december 2018.
            
            
               
                  Republikken Litauen har i sin aktuelle anmodning og den ledsagende rapport meddelt Kommissionen, at anvendelsen af ordningen for omvendt betalingspligt ved levering af tømmer og levering af varer og tjenesteydelser foretaget af en afgiftspligtig person, der er genstand for en insolvens- eller omstruktureringsprocedure, har vist sig at være yderst effektiv med hensyn til bekæmpelse af svig. Ordningen for omvendt betalingspligt er ikke alene et middel til at lette skatteforvaltningens kontrol med og opkrævning af moms, men tilskynder også skatteyderne til at opfylde deres forpligtelser. Ifølge Republikken Litauen er antallet af overtrædelser på ovennævnte områder faldet markant, siden ordningen blev indført. Samtidig har den særlige foranstaltning ingen negative virkninger på de samlede momsindtægter fra det endelige forbrug, og den påvirker derfor ikke Unionens egne indtægter hidrørende fra moms.
               
               
                  Fravigelser tillades normalt i en begrænset periode for at give mulighed for at foretage en vurdering af, om de er hensigtsmæssige og effektive, og for at give medlemsstaterne tid til frem mod fravigelsesforanstaltningens udløb at indføre andre konventionelle foranstaltninger til at løse det pågældende problem, som ville gøre en eventuel forlængelse af fravigelsesforanstaltningen overflødig. Fravigelser, som giver mulighed for at anvende ordningen med omvendt betalingspligt, tillades kun ekstraordinært inden for områder, der er særligt udsatte for svig, og betragtes som en sidste udvej. 
               
            
            
               Eftersom de retlige og faktiske omstændigheder er uændrede, foreslås det at forlænge fravigelsesforanstaltningen en sidste gang, således at Republikken Litauen fortsat kan anvende fravigelsesforanstaltningen frem til den 31. december 2021. Republikken Litauen bør frem mod fravigelsens udløbsdato iværksætte andre konventionelle foranstaltninger til at forhindre en yderligere udbredelse af momssvig i træsektoren og i forbindelse med afgiftspligtige personer, der er genstand for insolvens- eller omstruktureringsprocedurer. Efter udløbsdatoen bør der således ikke være behov for yderligere fravigelser af artikel 193 i direktiv 2006/112/EF med hensyn til sådanne leveringer.
            
            
               •Sammenhæng med de gældende regler på samme område
            
            
               
                  Andre medlemsstater har fået tilladelse til lignende fravigelser af momsdirektivets artikel 193.
               
               
                  Den foreslåede foranstaltning er derfor i overensstemmelse med momsdirektivets nuværende bestemmelser. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Artikel 395 i momsdirektivet.
               
            
         
         
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse.
               
            
            
               •Proportionalitetsprincippet
            
            
               
                  Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse. 
               
            
            
               I betragtning af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål.
            
            
               •Valg af retsakt
            
            
               Foreslået retsakt: Rådets gennemførelsesafgørelse.
            
            
               I henhold til artikel 395 i Rådets direktiv 2006/112/EF er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er den bedst egnede retsakt, da den kan rettes til individuelle medlemsstater.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Forslaget er baseret på en anmodning fra Republikken Litauen og vedrører kun denne medlemsstat.
               
            
            
               •Indhentning og brug af ekspertbistand
            
            
               
                  Der var ikke behov for ekstern ekspertbistand.
               
            
            
               •Konsekvensanalyse
            
            
               
                  Forslaget til Rådets gennemførelsesafgørelse giver Republikken Litauen tilladelse til fortsat at anvende ordningen for omvendt betalingspligt ved levering af tømmer og levering af varer og tjenesteydelser foretaget af en afgiftspligtig person, der er genstand for en insolvens- eller omstruktureringsprocedure under retsligt tilsyn, i en begrænset periode. Foranstaltningen har til formål at bekæmpe svig i de nævnte sektorer. Den letter desuden skatteforvaltningens kontrol med og opkrævning af moms og tilskynder skatteyderne til at opfylde deres forpligtelser.
               
               
                  Ifølge Republikken Litauen vil forlængelsen af foranstaltningen ikke have negative virkninger på de samlede momsindtægter fra det endelige forbrug, og den vil derfor ikke påvirke Unionens egne indtægter hidrørende fra moms.
               
            
            
               4.VIRKNINGER FOR BUDGETTET
            
            
               Forslaget har ingen virkninger for EU-budgettet. 
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
         
         
            
               Forslaget er tidsbegrænset.
            
            
               2018/0376 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om ændring af gennemførelsesafgørelse 2010/99/EU om bemyndigelse af Republikken Litauen til at udvide anvendelsen af en foranstaltning, der fraviger artikel 193 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  6
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved Rådets beslutning 2006/388/EF
                  7
                fik Litauen tilladelse til at anvende en foranstaltning, der fraviger artikel 21 i direktiv 77/388/EØF
                  8
               , med henblik på at fastsætte, at den afgiftspligtige person, som modtager leveringer af varer og tjenesteydelser i forbindelse med insolvens- eller omstruktureringsprocedurer under retsligt tilsyn, samt levering af tømmer, er betalingspligtig for moms af leveringen af disse varer og tjenesteydelser. 
            
            
               (2)Ved Rådets gennemførelsesafgørelse 2010/99/EU
                  9
                fik Litauen uanset artikel 193 i direktiv 2006/112/EF frem til den 31. december 2012 tilladelse til fortsat at udpege den afgiftspligtige person, til hvem der foretages følgende leveringer af varer og tjenesteydelser, som den betalingspligtige person for moms: levering af varer og tjenesteydelser fra en afgiftspligtig person, der er omfattet af en insolvensprocedure eller en omstruktureringsprocedure under retsligt tilsyn, og levering af tømmer. Tilladelsen til at anvende fravigelsesforanstaltningen blev efterfølgende forlænget ved Rådets gennemførelsesafgørelse 2012/704/EU
                  10
                frem til den 31. december 2015 og Rådets gennemførelsesafgørelse (EU) 2015/2395
                  11
                frem til den 31. december 2018. 
            
            
               (3)Ved brev registreret i Kommissionen den 27. april 2018 anmodede Litauen om tilladelse til fortsat at anvende en foranstaltning, som fraviger artikel 193 i direktiv 2006/112/EF, ved levering af tømmer og levering af varer og tjenester foretaget af en afgiftspligtig person, der er genstand for en insolvens- eller omstruktureringsprocedure under retsligt tilsyn. Ved brev registreret i Kommissionen den 23. juli 2018 indsendte Litauen i overensstemmelse med artikel 2, stk. 3, i gennemførelsesafgørelse 2010/99/EU en rapport om anvendelsen af foranstaltningen til Kommissionen. 
            
            
               (4)I overensstemmelse med momsdirektivets artikel 395, stk. 2, andet afsnit, underrettede Kommissionen ved brev af 16. august 2018 de øvrige medlemsstater om Litauens anmodning, med undtagelse af Spanien og Cypern, som blev underrettet ved brev af 17. august 2018. Ved brev af 20. august 2018 meddelte Kommissionen Litauen, at den rådede over alle de oplysninger, den fandt nødvendige for at kunne vurdere anmodningen.
            
            
               (5)Afgiftspligtige personer, der er genstand for insolvens- eller omstruktureringsprocedurer, forhindres på grund af finansielle vanskeligheder ofte i at indbetale moms, som er faktureret for deres leveringer af varer og tjenesteydelser. Litauen har desuden problemer på træmarkedet på grund af markedets art og de virksomheder, det omfatter. Markedet er domineret af små lokale virksomheder, typisk mindre forhandlere eller mellemmænd, som skatteforvaltningen har fundet det vanskeligt af kontrollere. Den mest udbredte form for momsunddragelse består i, at der faktureres for leverancer, hvorefter den pågældende virksomhed forsvinder uden at have indbetalt moms, men efter at have givet kunden en gyldig faktura, som muliggør momsfradrag. Ifølge Litauen er denne situation, som har berettiget anvendelsen af fravigelsesforanstaltningen, uændret og gør sig fortsat gældende. De undersøgelser og analyser af anvendelsen af fravigelsesforanstaltningen, som de litauiske skattemyndigheder har foretaget, har påvist foranstaltningens effektivitet med hensyn til at forhindre momssvig, som involverer afgiftspligtige personer, der er genstand for insolvens- eller omstruktureringsprocedurer, samt transaktioner med træ. 
            
            
               (6)Litauen bør derfor gives tilladelse til at anvende fravigelsesforanstaltningen i yderligere en periode frem til den 31. december 2021. 
            
            
               (7)Fravigelser indrømmes normalt for en begrænset periode, så det kan vurderes, om den særlige foranstaltning er hensigtsmæssig og effektiv. Fravigelser giver medlemsstaterne tid til at indføre andre konventionelle foranstaltninger til at håndtere det pågældende problem, indtil fravigelsesforanstaltningen udløber, som ville gøre en forlængelse af fravigelsesforanstaltningen unødvendig. Fravigelser, som giver mulighed for at anvende ordningen med omvendt betalingspligt, tillades kun ekstraordinært inden for områder, der er særligt udsatte for svig, og betragtes som en sidste udvej. Litauen bør derfor frem mod fravigelsens udløbsdato iværksætte andre konventionelle foranstaltninger til at forhindre en yderligere udbredelse af momssvig i træsektoren og i forbindelse med afgiftspligtige personer, der er genstand for insolvens- eller omstruktureringsprocedurer, så der ikke længere er behov for at fravige artikel 193 i direktiv 2006/112/EF i forbindelse med sådanne leveringer.
            
            
               (8)Fravigelsesforanstaltningen får ingen negative virkninger på Unionens egne indtægter hidrørende fra moms.
            
            
               (9)Gennemførelsesafgørelse 2010/99/EU bør derfor ændres —
            
            
               VEDTAGET DENNE AFGØRELSE: 
            
         
         
            
               Artikel 1
            
            
               Artikel 2 i gennemførelsesafgørelse 2010/99/EU affattes således: 
            
            
               "Artikel 2
            
            
               Denne afgørelse anvendes indtil den 31. december 2021."
            
            
               Artikel 2
            
            
               Denne afgørelse anvendes fra den 1. januar 2019. 
            
            
               Artikel 3
            
            
               Denne afgørelse er rettet til Republikken Litauen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 347 af 11.12.2006, s. 1.
               
               
                  
                     (2)
                  
                        EUT L 150 af 3.6.2006, s. 13.
               
               
                  
                     (3)
                  
                        EUT L 45 af 20.2.2010, s. 10.
               
               
                  
                     (4)
                  
                        EUT L 319 af 16.11.2012, s. 7.
               
               
                  
                     (5)
                  
                        EUT L 332 af 18.12.2015, s. 140.
               
               
                  
                     (6)
                  
                        EUT L 347 af 11.12.2006, s. 1.
               
               
                  
                     (7)
                  
                        Rådets beslutning 2006/388/EF af 15. maj 2006 om bemyndigelse af Republikken Litauen til at anvende en foranstaltning, der fraviger artikel 21 i sjette direktiv 77/388/EØF om harmonisering af medlemsstaternes lovgivning om omsætningsafgifter (EUT L 150 af 3.6.2006, s. 13).
               
               
                  
                     (8)
                  
                        Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter — Det fælles merværdiafgiftssystem: ensartet beregningsgrundlag (EFT L 145 af 13.6.1977, s. 1).
               
               
                  
                     (9)
                  
                        Rådets gennemførelsesafgørelse 2010/99/EU af 16. februar 2010 om bemyndigelse af Republikken Litauen til at udvide anvendelsen af en foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 45 af 20.2.2010, s. 10).
               
               
                  
                     (10)
                  
                        Rådets gennemførelsesafgørelse 2012/704/EU af 13. november 2012 om ændring af gennemførelsesafgørelse 2010/99/EU om bemyndigelse af Republikken Litauen til at udvide anvendelsen af en foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 319 af 16.11.2012, s. 7).
               
               
                  
                     (11)
                  
                        Rådets gennemførelsesafgørelse (EU) 2015/2395 af 10. december 2015 om ændring af gennemførelsesafgørelse 2010/99/EU om bemyndigelse af Republikken Litauen til at udvide anvendelsen af en foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 332 af 18.12.2015, s. 140).